《夏景诗意画为于景瞻题》
明代·倪谦

柳花飞尽春归后，翠屋重重嘉树茂。日长庭院梅雨过，满地浓阴间白昼。

参差池馆倚碧空，台榭半临湖水中。曲栏飞栋落晴影，分明倒浸冯夷宫。

谁言绿暗红芳歇，一架蔷薇染猩血。棕榈叶战起薰风，万斛沉檀座中爇。

珠帘挂在珊瑚钩，暑气不侵楼上头。嫩凉细细透白苧，天吴供与人间秋。

冲烟白鸟飞频到，跃渚鲜鳞俯堪钓。抱琴逸士许登临，倚槛幽人从笑傲。

荆关妙手真绝奇，毫端写出无声诗。清涟杰构照双眼，佳境似倩夸娥移。

深深门径红尘隔，此地宁容车马客。剡水閒居贺监家，辋川别墅王维宅。

君辞旧隐西河滨，几载看家凭四邻。只今归去手亲理，圣恩已许为閒人。

踏花旋扫湖边路，雾阁云窗总如故。啸歌声落云水乡，水伯山灵亦惊顾。

蹇予自斥青琐班，与君住对燕然山。枯鱼纵壑马脱絷，放舟同向江南还。

何时访君帆独挂，来赏湖山避炎夏。置身俱在图画间，奚用重看古人画。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。